ไฟแนนซ์ทูเดย์
โดย...ภูคา
26 ก.พ. 2559

โดย...ภูคา
... ผลจากคำสั่งหัวหน้า คสช.ที่ 5/2559 มาตรการปรับปรุงประสิทธิภาพในการปฏิบัติราชการที่เปิดตำแหน่งข้าราชการอีก 50 อัตรา ทำให้พักหลังมานี้ จะเห็นผู้บริหารระดับสูงของกระทรวงการคลังหลายคนเริ่มขยันมาให้ข่าว จากเดิมที่ไม่ค่อยอยากจะสบตากับนักข่าว ก็พยายามที่จะชี้แจงแถลงผลงานของตัวเองมากขึ้น
... หลังจากที่ถูกมองว่าน่าจะเป็นคนที่ สมคิด จาตุศรีพิทักษ์ รองนายกฯ ไม่ปลื้ม เพราะแอบไม่พอใจที่คิดดอกเบี้ยกับชาวนาแพง ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ใส่เกียร์เดินหน้ามาตรการบรรเทาผลกระทบเกษตรกรแบบครบวงจร คือช่วยกันตั้งแต่ สมาร์ท ฟาร์มเมอร์ วิสาหกิจชุมชน ยันเอกชนที่ทำเรื่องการแปรรูปสินค้าเกษตร พร้อมอัดเงินแสนล้านบาท กดดอกเบี้ยเหลือ 0% ตามใจรัฐบาล งานนี้ไม่รักไม่ได้แล้ว
... วิเชษฐ วรกุล รองผู้จัดการทั่วไป สายงานธุรกิจ บรรษัทประกันสินเชื่ออุตสาหกรรมขนาดย่อม (บสย.) คนนี้ต้องยกให้เป็นมดงานแห่งวงการค้ำประกันสินเชื่อเพื่อช่วยผู้ประกอบการเอสเอ็มอี เพราะทำงานทั้งหลังฉาก หน้าฉาก ในการเข้าเจรจากับแบงก์ต่างๆ ให้ช่วยเรื่องการค้ำให้เอสเอ็มอี และยังต้องค่อยประสานกับกระทรวงการคลัง เรื่องแพ็กเกจต่างๆ รวมถึงให้ข่าวกับสื่อ จน บสย.เริ่มเป็นองค์กรที่มีคนรู้จักอย่างกว้างขวางมากขึ้นเช่นทุกวันนี้